Oslo, 03.03.16

Den norske legeforenings sentralstyre

**Høring - Landsstyresak - Opprettelse av kompetanseområde i smertemedisin**

Norsk forening for palliativ medisin (NFPM) ser på utredningen av Kompetanseområde i smertemedisin som et positivt tiltak.

NFPM ser behovet for et fagfelt med dybdekunnskap innenfor smertemedisin på alle helsetjenestens nivåer, men ser det nødvendig å kommentere noen punkter i forslaget.

Våre uttalelser vedrørende etablering av et nytt kompetanseområde er farget av at NFPM har vært aktivt deltakende i utformingen av pilotprosjektet Kompetanseområde palliativ medisin. Dette er et prosjekt i regi av Helsedirektoratet etter oppdrag fra Helse- og omsorgsdepartementet.

NFPM vil understreke betydningen av en felles forståelse for hvilket kunnskaps- og ferdighetsnivå et kompetanseområde skal innebære, slik at ikke begrepet utvannes. Det anses som sentralt at et kompetanseområde skal bygge på godkjent, relevant, klinisk spesialitet hvor maksimalt ett år av tellende klinisk tjeneste til kompetanseområdet kan være utført før spesialitet er oppnådd.

Vi ser det som særlig viktig at samme kompetansenivå legges til grunn for alle nye kompetanseområder. Entydighet i fht krav om klinisk tjeneste, teoretisk kunnskapsnivå og praktiske ferdigheter er sentralt. I dette ligger også spesifisering av krav til godkjent utdanningssted og spesifisering av antall måneder klinisk tjeneste med godkjent veileder. Tjenesten bør foregå på godkjent sykehus med godkjent veileder. Utdanningssted/-avdeling må ha utdanningsutvalg, utdanningsplan og plan for internundervisningen for å kunne godkjennes. Dette bør presiseres i beskrivelsen av kompetanseområdet smertemedisin

Antall kurstimer bør samsvare med kravet til grenspesialitet, dvs 125-150.

Hovedvekten bør være heldagsundervisning, også med tanke på nettverksbygging innen fagfeltet Kurssamlingene vil også være viktige for å kunne dra nytte av den tverrfaglige kompetansen som utdanningskandidater til kompetanseområdet vil representere. I tillegg til kurskrav bør erfaring i forskning dokumenteres (prosjektoppgave), samt avsluttende skriftlig eksamen/kursprøve. Kursledelsen må sikre seg at kursdeltakerne har ervervet seg nødvendig kompetanse, for eksempel gjennom skriftlige innleveringsoppgaver.

Når det gjelder praktiske ferdigheter, mener NFPM det er fornuftig med en sjekkliste for å sikre kunnskap i relevante ferdigheter.

Det er ved mange sykehus et tett samarbeid mellom smertemedisinsk team og palliativt senter. Dette samarbeidet er viktig. Det er etter hvert etablert en rekke palliative sentra med tverrfaglig kompetanse og tilnærming til palliative smertepasienter. Tjeneste ved palliativt senter vil formodentlig være svært relevant også i forhold til Kompetanseområdet smertemedisin og kunne således vurderes som tellende tjeneste til Kompetanseområdet smertemedisin.

NFPM ønsker lykke til i det videre arbeidet med utarbeiding og etablering av kompetanseområde smertemedisin.

Vennlig hilsen

Eva Gravdahl, styreleder NFPM